<classify> MAAGIZO yaliyotolewa na Rais John Magufuli akiwa ziarani mikoani hivi karibuni yamezifanya Taasisi ya Kuzuia na Kupambana na Rushwa Takukuru, Ofi si ya Rais, Tawala za Mikoa na Serikali za Mitaa Tamisemi na Shirika la Hifadhi za Taifa TANAPA, kufanya kazi usiku na mchana ili kuzipatia ufumbuzi changamoto zilizoainishwa na Rais. Katika harakati hizo, Tanapa imeweza kunusuru maisha ya viboko 130 katika Hifadhi ya Taifa ya Katavi kwa kuwapelekea maji kutokana na kukauka kwa Mto Ikuu. Rais Magufuli alitoa agizo kwa Tanapa kuhakikisha kuwa wananusuru maisha ya viboko hao Oktoba 10, mwaka huu, alikiwa ziarani Katavi.Wakati Tanapa ikifanya hivyo, Taasisi ya Kuzuia na Kupambana na Rushwa Takukuru nayo imeanza kutekeleza agizo la Rais lililowataka kuchunguza ni kiasi gani wakulima walipunjwa na Vyama vya Msingi na Ushirika AMCOS. Kuhusu viboko, Rais Magufuli aliamua kwenda katika eneo hilo na kushuhudia viboko hao wakiwa wamejikusanya kwenye bwawa dogo la maji yaliyosalia katika mto huo, huku migongo yao ikipigwa na jua.Baada ya kuona maisha ya viboko hao kuwa hatarini, aliiagiza Tanapa kuwapelekea maji haraka ili wasife. Kamishna Mkuu wa Uhifadhi wa Tanapa, Dk Allan Kijazi, alisema jana kuwa agizo la Rais limetekelezwa si katika eneo la viboko hao tu, bali katika maeneo mengine yaliyokuwa yamekauka maji, ambayo sasa yamejazwa maji. Naye Kamishna Mwandamizi wa Uhifadhi wa Tanapa Kanda ya Kusini, Dk Christopher Timbuka, alisema maisha ya viboko hao 130 kwa sasa yako salama baada ya kupelekewa maji. Alisema kuanzia Jumatatu ijayo, kazi ya kuchimba mabwawa matano ya maji kwa ajili ya kunusuru maisha ya wanyama hao itaanza rasmi.Alisema Mto Ikuu unaathirika kutokana na shughuli za kibinadamu hususani kilimo cha mpunga katika maeneo ambako mto unatokea, jambo linalosababisha maji kupungua. Kwa mujibu wa Dk Timbuka, viboko wengine 80 kutoka Mpanda Mjini watahamishwa na kupelekwa maeneo mengine ikiwemo Ziwa Rukwa.Takukuru Kaimu Mkurugenzi Mkuu wa Taasisi ya Kuzuia na Kupambana na Rushwa nchini TAKUKURU, Brigedia Jenerali John Mbungo, alisema bado wanaendelea kuchunguza na kubaini kiasi gani wakulima walipunjwa na Vyama vya Msingi na Ushirika AMCOS,katika malipo yao Alisema idadi ya watu wanaowashikilia inapungua kwa kuwa baadhi yao wanalipa fedha hizo na mpaka kufikia jana jumla ya Sh milioni 212.4 zilikuwa zimelipwa.Alisema uchunguzi utachukua muda kidogo kukamilika kwa sababu unahusisha maeneo mbalimbali ya mkoa wa Lindi. Hatua hiyo ya Takukuru ni utekelezaji wa agizo la Rais Magufuli alilolitoa Oktoba 15, mwaka huu wilayani Ruangwa alipofanya ziara ya kikazi.Akiwa wilayani humo, wananchi walilalamika kudhulumiwa fedha zao na Vyama vya Msingi na Ushirika baada ya kuuza mazao yao, zikiwemo korosho na ufuta, lakini pia Naibu Waziri wa Kilimo, Hussein Bashe alimweleza Rais kuwa baadhi ya vyama hivyo vimewaibia wakulima wa ufuta Sh milioni 430.Baada ya kusikiliza malalamiko hayo, Rais Magufuli aliwaagiza Naibu Waziri Bashe na Kaimu Mkurugenzi Mkuu wa Takukuru, Brigedia Jenerali Mbungo kubaki mkoani humo kushughulika na watu wa vyama vya ushirika waliowadhulumu wakulima wa korosho na ufuta. Tamisemi nao watii amri Katika hatua nyingine Oktoba 15, mwaka huu akiwa ziarani mkoani Lindi, Rais Magufuli aliagiza Halmashauri ya Lindi Vijijini ibadilishwe jina na kuitwa Halmashauri ya Mtama na kuwataka watendaji wake kuhama Lindi mjini na kuhamia katika mji wa Mtama ilipo halmashauri hiyo.  <topic>: kitaifa 